ตารางถ่ายทอดสดพระราชพิธีถวายพระเพลิงพระบรมศพฯ 25-29 ต.ค.
วันนี้ (17 ต.ค.2560) ผู้สื่อข่าวรายงานว่า คณะกรรมการฝ่ายประชาสัมพันธ์งานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร ได้เปิดเผยกำหนดการถ่ายทอดสดพระราชพิธีถวายพระเพลิงพระบรมศพฯ ระหว่างวันที่ 25-29 ตุลาคมว่า โทรทัศน์รวมการเฉพาะกิจแห่งประเทศไทย (ทรท.) ร่วมกับกรมประชาสัมพันธ์ และสถานีวิทยุโทรทัศน์ทุกสถานี พร้อมถ่ายทอดสดพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร เพื่อนำภาพพระราชพิธีตามโบราณราชประเพณี ที่สมพระเกียรติสูงสุดสู่สายตาประชาชนชาวไทยและทั่วโลก ด้วยการผลิตสัญญาณจากศูนย์ถ่ายทอดฯ หอประชุมมหาวิทยาลัยธรรมศาสตร์ ท่าพระจันทร์ กทม. แพร่ภาพออกอากาศทางสถานีวิทยุโทรทัศน์ทุกสถานี และสถานีดาวเทียมพร้อมกัน โดยสถานีวิทยุโทรทัศน์ทุกสถานีรวมพลังกัน นำอุปกรณ์ทำการถ่ายทอดสดพระราชพิธีประวัติศาสตร์ครั้งนี้ ประกอบด้วยกล้องถ่ายภาพ จำนวน 136 กล้อง รถถ่ายทอดสด (OB Truck) จำนวน 19 คัน รถส่งสัญญาณดาวเทียม (Satellite Van) 19 คัน มีผู้บรรยายภาษาไทย จำนวน 11 คน ผู้บรรยายภาษาอังกฤษ 2 คน กำหนดให้มีการถ่ายทอดสด ระหว่างวันที่ 25 - 29 ต.ค.2560 ดังนี้- วันที่ 25 ต.ค. 2560 เริ่มถ่ายทอดสดตั้งแต่เวลา 16.30 น. จนจบพระราชพิธีบำเพ็ญพระราชกุศลออกพระเมรุมาศ ณ พระที่นั่งดุสิตมหาปราสาท ในพระบรมมหาราชวัง - วันที่ 26 ต.ค. 2560 เริ่มถ่ายทอดสดตั้งแต่เวลา 06.00 น.จนจบการถ่ายทอดของ ทรท. โดยในวันนี้เป็นวันที่มีความสำคัญยิ่งจะมีการถ่ายทอดสดตลอดทั้งวัน ได้แก่ พระราชพิธีเชิญพระบรมศพไปพระเมรุมาศ และพระราชพิธีถวายพระเพลิงพระบรมศพ ในขณะเดียวกันจะมีการรายงานภาพบรรยากาศประชาชนในประเทศและต่างประเทศร่วมวางดอกไม้จันทน์ ดังนี้ - บรรยากาศรอบพื้นที่ กทม.จะมีการรายงานจากบริเวณพระลานพระราชวังดุสิต กองบัญชาการกองทัพบก วัดบวรนิเวศราชวรวิหาร กองสลากเดิม ลานคนเมือง เชิงสะพานพระราม 8 สวนเฉลิมพระเกียรติ 72 พรรษา ข้างโรงพยาบาลศิริราชปิยมหาราชการุณย์ สวนนาคราภิรมย์ และบริเวณสะพานพระพุทธยอดฟ้าฯ - บรรยากาศต่างจังหวัด จะมีการรายงานจาก 4 ภาค คือ ภาคเหนือ บริเวณศูนย์ประชุมและแสดงสินค้านานาชาติเฉลิมพระเกียรติ 7 รอบพระชนมพรรษา จ.เชียงใหม่ และค่ายสมเด็จพระเอกาทศรถ จ.พิษณุโลก ภาคตะวันออกเฉียงเหนือ บริเวณวัดป่าแสงอรุณ จ.ขอนแก่น และวัดสุปัฏนารามวรวิหาร จ.อุบลราชธานี ภาคกลางและภาคตะวันออก บริเวณลานหอประวัติสมเด็จพระสังฆราช วัดเทวสังฆาราม พระอารามหลวง จ.กาญจนบุรี และองค์การบริหารส่วนจังหวัดจันทบุรี ภาคใต้ บริเวณวัดกลางใหม่ จ.สุราษฎร์ธานี และบริเวณสระบัว จ.สงขลา - บรรยากาศจากต่างประเทศ กระทรวงการต่างประเทศ โดยสถานทูตไทยในต่างประเทศทั่วโลก จะจัดส่งภาพบรรยากาศการวางดอกไม้จันทน์มาเผยแพร่ในห้วงของการถ่ายทอดสด นอกจากนี้ ในภาคค่ำวันเดียวกัน ยังมีการแบ่งกลุ่มสถานีวิทยุโทรทัศน์รับสัญญาณถ่ายทอดสดการแสดงมหรสพสมโภช ทั้ง 3 เวที เพื่อให้ผู้ชมเลือกรับชมการแสดงมหรสพ โดยแบ่งเป็น - กลุ่มที่ 1 ถ่ายทอดสดการแสดงดนตรีสากลและบัลเล่ต์ ช่อง NBT เป็นแม่ข่าย สถานีรับสัญญาณประกอบด้วย ช่อง 7 ช่อง 8 ช่องโมโนทีวี ช่องONE ช่อง GMM25 และช่องไบร์ททีวี - กลุ่มที่ 2 ถ่ายทอดสดการแสดงโขนและหนังใหญ่ ช่องโมเดิร์นไนน์ทีวี และช่อง ททบ.5 เป็นแม่ข่าย สถานีรับสัญญาณประกอบด้วย ช่อง TGN ช่อง TNN24 ช่องสปริงนิวส์ ช่องวอยซ์ทีวี ช่องเนชั่นทีวี ช่องอมรินทร์ทีวี และช่อง PPTV - กลุ่มที่ 3 ถ่ายทอดสดการแสดงหุ่นและละครใน ช่อง 3 เป็นแม่ข่าย สถานีรับสัญญาณประกอบด้วย ช่องไทยพีบีเอส ช่องไทยรัฐทีวี ช่องนิวทีวี ช่องเวิร์คพอยท์ ช่อง NOW26 ช่อง TRUE4U และช่องสถานีวิทยุโทรทัศน์รัฐสภา - วันที่ 27 ต.ค. 2560 เริ่มถ่ายทอดสดตั้งแต่เวลา 07.00 น. จนจบพระราชพิธีเก็บพระบรมอัฐิและเชิญพระโกศพระบรมอัฐิ พร้อมด้วยพระบรมราชสรีรางคาร เข้าสู่พระบรมมหาราชวัง - วันที่ 28 ต.ค. 2560 เริ่มถ่ายทอดสดตั้งแต่เวลา 16.30 น. จนจบพระราชพิธีบำเพ็ญพระราชกุศลพระบรมอัฐิ ณ พระที่นั่งดุสิตมหาปราสาท ในพระบรมมหาราชวัง - วันที่ 29 ต.ค. 2560 จะมีการถ่ายทอดสด 2 ช่วงเวลา คือ ช่วงที่ 1 เริ่มถ่ายทอดสดเวลา 09.30 น. เป็นต้นไป จนจบพระราชพิธีเลี้ยงพระ ณ พระที่นั่งดุสิตมหาปราสาท และเชิญพระโกศพระบรมอัฐิขึ้นประดิษฐานพระวิมานบนพระที่นั่งจักรีมหาปราสาท ในพระบรมมหาราชวัง ช่วงที่ 2 เริ่มถ่ายทอดสดเวลา 16.30 น. เป็นต้นไป จนจบพระราชพิธีบรรจุพระบรมราชสรีรางคาร ณ วัดราชบพิตรสถิตมหาสีมารามราชวรวิหาร และวัดบวรนิเวศราชวรวิหารช่องทางรับชมถ่ายทอดสดงานพระราชพิธีถวายพระเพลิงพระบรมศพฯ 
คณะกรรมการฝ่ายประชาสัมพันธ์งานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช เปิดเผยกำหนดการถ่ายทอดสดพระราชพิธีถวายพระเพลิงพระบรมศพฯ วันที่ 25-29 ตุลาคม 2560
พระราชพิธีถวายพระเพลิงพระบรมศพ,รัชกาลที่9,ในหลวง รัชกาลที่9,ThaiPBSnews,ThaiPBS,ไทยพีบีเอส,ข่าวไทยพีบีเอส